Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 246/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Αριθμός φακέλλου που δίδεται από το κράτος μέλος: 04517

1. Αρμόδια υπηρεσία του κράτους μέλους Ονομασία: Department for Environment, Food and Rural Affairs

United Kingdom

Τηλ.: (44-207) 270 81 70

Φαξ: (44-207) 270 89 42.

2. Αιτούσα ομάδα 2.1. Ονομασία: Scottish Quality Salmon Limited

2.2. Διεύθυνση: Durn Isla Road Perth PH2 7HG

2.3. Σύνθεση: παραγωγός/μεταποιητής (x) άλλος ( ).

3. Τύπος του προϊόντος: Νωποί ιχθύες 1.7

4. Περιγραφή των προδιαγραφών (Περίληψη των όρων του άρθρου 4, παράγραφος 2)

4.1. Ονομασία: "Scottish Farmed Salmon".

4.2. Περιγραφή: Ο σολομός Σκωτίας εκτροφής πρέπει να ανήκει στο είδος Salmo Salar (σολομός του Ατλαντικού). Ο σολομός Σκωτίας εκτροφής έχει κανονικό σχήμα και από τα πλάγια παρουσιάζει στρογγυλή κοιλιακή επιφάνεια, ενώ τα πλευρικά τοιχώματα έχουν αρκετούς μύες ώστε να μη συρρικνώνεται μετά τον εκσπλαγχνισμό. Ο σολομός Σκωτίας εκτροφής έχει ασημί χρώμα με ιριδίζουσα απόχρωση και το χρώμα της σάρκας πρέπει να έχει ελάχιστη ένταση 26 στην κλίμακα Roche.

Ο σολομός έχει σφικτή σάρκα με ινώδη έως λεία υφή. Η ιδιαίτερη χαρακτηριστική γεύση του διατηρείται χάρη στη διαδικασία της γρήγορης ψύξης μετά την έξοδο από το νερό.

4.3. Γεωγραφική περιοχή: Η δυτική ακτή της Σκωτίας, τα Western Isles, Orkney και Shetland Isles.

4.4. Απόδειξη προέλευσης: Οι βιολόγοι της Σκωτίας προσπαθούν εδώ και 150 χρόνια να βελτιώσουν τη μετανάστευση των άγριων σολομών. Οι πρώτες προσπάθειες επώασης αυγών σολομού χρονολογούνται από το 1838. Το 1890 υπήρχαν 18 ιχθυογεννητικοί σταθμοί στη Σκωτία. Από το 1890 μέχρι το τέλος της δεκαετίας του '60, οι γνώσεις και οι τεχνικές εκτροφής εξελίχθηκαν χάρη στην αποκτηθείσα πείρα και η πραγματική παραγωγή σολομού Σκωτίας άρχισε το 1969 με το άνοιγμα της πρώτης ιχθυοτροφικής μονάδας στο Loch Ailort (Inverness-shire).

Προς το τέλος της δεκαετίας του 1970 και στην αρχή της δεκαετίας του 1980, με την αύξηση της αποκτηθείσας πείρας και των χρηματοδοτικών μέσων, η δραστηριότητα αυτή εξαπλώθηκε σε σημαντικό βαθμό και αυξήθηκαν οι μονάδες εκτροφής. Η παραγωγή αυξήθηκε κατά συνέπεια και ενώ ήταν 600 τόνοι το 1980, έφθασε τους 32500 τόνους το 1990 και τους 115000 τόνους το 1998. Αυτή η γρήγορη αύξηση της παραγωγής είχε ως αποτέλεσμα και αύξηση του αριθμού απασχόλησης στις απομακρυσμένες κοινότητες των Highlands και των Νήσων της Σκωτίας. Σήμερα, περίπου 4000 άτομα εργάζονται για την παραγωγή σολομού Σκωτίας εκτροφής.

Καθαρά θαλάσσια ύδατα και προστατευμένες λίμνες παρέχουν τροφή και προστασία στο σολομό εκτροφής, ενώ προηγμένες τεχνικές εκτροφής διασφαλίζουν τις προϋποθέσεις μέγιστης ποιότητας για κάθε σολομό εκτροφής.

Ένα μεγάλο μέρος της επιτυχίας της βιομηχανίας αυτής είναι η ικανότητά της να αναλαμβάνει μόνη της την εμπορία του προϊόντος και να προσαρμόζεται στις αλλαγές των εμπορικών ροών και των απαιτήσεων των καταναλωτών. Η έμφαση που δίδεται στην υψηλή ποιότητα αποτελεί το καθαριστικό στοιχείο της διαδικασίας αυτής. Πράγματι, η ποιότητα αποτελεί απαράβατο όρο τον οποίο τηρούν όλοι οι παραγωγοί σολομού εκτροφής και γι' αυτό το λόγο ο σολομός Σκωτίας εκτροφής δικαιούται να φέρει την κόκκινη σήμανση (Label Rouge).

Δεν είναι τυχαίο ότι αυτός ο σολομός χαίρει μεγάλης εκτίμησης μεταξύ των κορυφαίων αρχιμαγείρων, των συγγραφέων βιβλίων μαγειρικής και των ενημερωμένων καταναλωτών ανά τον κόσμο. Η υψηλή φήμη την οποία κατέχει ο σολομός Σκωτίας εκτροφής για την ποιότητά του, την ομογένειά του και την γεύση του προκύπτει από έρευνες που διεξήχθησαν μεταξύ των καταναλωτών.

4.5. Μέθοδος παραγωγής: 1) ΑΥΓΑ: Το φθινόπωρο, τα αναπαραγωγικά ψάρια επιλέγονται και αφαιρούνται από τους κλωβούς. Τα αυγά συλλέγονται μεταξύ Νοεμβρίου και Δεκεμβρίου. Τα γονιμοποιημένα αυγά επωάζονται στη συνέχεια σε ιχθυογεννητικούς σταθμούς υπό αυστηρά ελεγχόμενες συνθήκες.

2) ΓΟΝΟΙ: Από τον Ιανουάριο μέχρι την άνοιξη, τα έμβρυα τρέφονται από το λεκιθικό τους σάκο. Η υγεία και η συμπεριφορά τους ελέγχονται συνεχώς από ειδικούς ώστε να εξασφαλισθεί η βέλτιστη ανάπτυξή τους σε ιχθύδια.

3) ΙΧΘΥΔΙΑ: Τα ιχθύδια όταν αρχίσουν να τρέφονται από μόνα τους,τοποθετούνται σε δεξαμενές γλυκού ύδατος για τέσσερις μήνες, περίοδο κατά την οποία εξελίσσονται σε νεαρούς σολομούς.

4) ΝΕΑΡΟΙ ΣΟΛΟΜΟΙ (Parr): Οι νεαροί σολομοί αναγνωρίζονται από τα χαρακτηριστικά πλευρικά σημάδια και μεγαλώνουν γρήγορα μέχρι το τέλος του χειμώνα. Την άνοιξη χάνουν τα χαρακτηριστικά πλευρικά σημάδια και υφίστανται σημαντική φυσιολογική και ανατομική μεταμόρφωση και μετατρέπονται σε μικρούς σολομούς.

5) ΜΙΚΡΟΙ ΣΟΛΟΜΟΙ (Smolts): Υπό συνθήκες εκτροφής, τα ψάρια μεταφέρονται από το γλυκό ύδωρ στο οποίο έχουν ζήσει και αναπτυχθεί από τη γέννησή τους σε θαλάσσιους κλωβούς ή δεξαμενές όπου μεγαλώνουν γρήγορα. Το μέσο βάρος τους κυμαίνεται μεταξύ 50-90γρ.. Η μεταφορά στο θαλάσσιο ύδωρ είναι μία εξαιρετικά λεπτή διαδικασία για την οποία απαιτείται συνεχής παρακολούθηση για να διασφαλισθεί η ακεραιότητα των μικρών σολομών.

6) ΣΟΛΟΜΟΙ: Μόλις βρεθούν στο αλμυρό νερό, οι μικροί σολομοί μεγαλώνουν σε κλωβούς που είναι εγκατεστημένοι σε λίμνες ή σε κολπίσκους κοντά στην ακτή της Σκωτίας για μία περίοδο 1-2 ετών. Οι σολομοί τρέφονται με ανάμικτο σιτηρέσιο ιχθυάλευρων και ιχθυελαίων ώστε να εξασφαλισθεί η κάλυψη των αναγκών διατροφής τους.

7) ΑΛΙΕΥΣΗ: Ο σολομός Σκωτίας εκτροφής αλιεύεται με το χέρι από τους εκτροφείς σύμφωνα με μεθόδους που εξασφαλίζουν γρήγορη αναισθητοποίηση και αφαίμαξη. Κατ' αυτό τον τρόπο διασφαλίζονται υψηλές υγειονομικές συνθήκες και υψηλή ποιότητα της σάρκας.

8) ΕΚΣΠΛΑΓΧΝΙΣΜΟΣ: Μόλις γίνει η αφαίμαξη, υποβάλλονται αμέσως σε ψύξη σε παγωμένο νερό θερμοκρασίας κάτω των 4 °C. Κατόπιν υποβάλλονται σε εκσπλαγχνισμό και η θερμοκρασία πέφτει στους 0-2 °C. για τη συσκευασία.

9) ΣΥΣΚΕΥΑΣΙΑ: Οι σολομοί συσκευάζονται σε κυτία/δοχεία τροφίμων για να προστατευθούν κατά τη διάρκεια του χειρισμού, της αποθήκευσης και της μεταφοράς και όλη η διαδικασία συσκευασίας πραγματοποιείται σύμφωνα με αυστηρά κριτήρια όσον αφορά τον έλεγχο της θερμοκρασίας, την υγιεινή και την ταξινόμηση του προϊόντος.

10) ΔΙΑΝΟΜΗ: Το προϊόν αποθηκεύεται και διανέμεται στον πελάτη σύμφωνα με αυστηρούς κανόνες υγιεινής, συμπεριλαμβανομένου του ελέγχου της θερμοκρασίας που πρέπει να κυμαίνεται μεταξύ 0-2 °C.

Ανεξάρτητοι επιθεωρητές διασφαλίζουν τον αυστηρό έλεγχο της ποιότητας του σολομού Σκωτίας εκτροφής. Οι μονάδες υδατοκαλλιέργειας και οι μονάδες συσκευασίας αποτελούν συχνά αντικείμενο τυχαίων εμπεριστατωμένων ελέγχων.

4.6. Δεσμός: Η οριοθετημένη γεωγραφική περιοχή αποτελεί ένα ιδανικό περιβάλλον που παρέχει στον σολομό Σκωτίας εκτροφής τα ιδιαίτερα χαρακτηριστικά του, τα οποία είναι τα εξής:

- Επειδή τα ύδατα των θαλάσσιων λιμνών και των κολπίσκων ανανεώνονται σε μεγάλο βαθμό λόγω των ισχυρών ρευμάτων τα ψάρια κολυμπούν συνεχώς. Αυτό έχει ως συνέπεια ο σολομός να έχει χαρακτηριστική σκληρή υφή σάρκας και δεν υπάρχει υπερβολική αποθήκευση λίπους.

- Η έντονη ανάδευση των υδάτων εξασφαλίζει καλύτερη οξυγόνωση, αυξάνοντας κατ' αυτό τον τρόπο το ρυθμό του μεταβολισμού του σολομού με ευεργετικά αποτελέσματα για το μέγεθος και το βάρος του.

- Η υψηλή ποιότητα των υδάτων του Ατλαντικού επιτρέπει στο σολομό να μεγαλώσει κανονικά και να φθάσει σε ένα ομοιογενές σχήμα.

- Υπάρχει χαμηλή διακύμανση της θερμοκρασίας στα ύδατα ετησίως, γεγονός που σημαίνει ότι ο σολομός μπορεί να εκτραφεί σε ένα σταθερό περιβάλλον και, επομένως, να έχει ομοιόμορφη υφή και γεύση, χωρίς επίγευση ταγκίλας.

4.7. Δομή του ελέγχου: Ονομασία: Food Certification Scotland Ltd

Διεύθυνση: Redwood 19 Culduthel Road Inverness IV2 4AA

4.8. Σήμανση: Το σύνολο των προϊόντων "Scottish Farmed Salmon" συμπεριλαμβανομένων των έτοιμων γευμάτων, της κρέμας σολομού και του πατέ σολομού, επιτρέπεται να φέρει την ονομασία αυτή, με υποχρεωτική ένδειξη στην ετικέτα του τόπου παρασκευής (συνοδευόμενη από αναφορά στη διαδικασία παρασκευής).

Για να αποφευχθεί οποιαδήποτε διάκριση κατά των κυκλωμάτων ελμετάλλευσης του άγριου σολομού Σκωτίας, οι αιτούντες δηλώνουν ότι καθ' οιονδήποτε τρόπο δεν επιτρέπεται να θίγεται η χρήση των όρων "Scottish Smoked Wild Salmon" ή/και οποιοσδήποτε άλλος συνδυασμός των όρων "Scottish" και "Salmon" σε σύνδεση με τον άγριο σολομό, εφόσον ο άγριος σολομός έχει αλιευθεί στη Σκωτία και η χρήση των όρων αυτών στη σήμανση διενεργείται κατά τρόπο ώστε να αποφεύγεται η παραπλάνηση των καταναλωτών σε σχέση με την Προστατευόμενη Γεωγραφική Ένδειξη.

Πρόθεση των αιτούντων είναι να προωθήσουν το γεγονός ότι ο σολομός Σκωτίας εκτροφής είναι καταχωρημένος ως ΠΓΕ μέσω αναφοράς της ένδειξης αυτής στο λογότυπο, στην ετικέτα του προϊόντος, στο διαφημιστικό υλικό, στα έντυπα και στις επικεφαλίδες επιστολών.

4.9. Εθνικές απαιτήσεις: -

Αριθ. ΕΚ: UK/00141/2000.07.24.

Ημερομηνία παραλαβής του πλήρους φακέλου: 13.5.2003.